
Κυριακή, 19 Ιουλίου 2026

ΔΕΛΤΙΟ ΤΥΠΟY

Θάνατος άνδρα στη Σαλαμίνα – Θάνατος λουόμενης στη Θεσσαλονίκη – Τροχαίο ατύχημα με τραυματισμό στον Πειραιά και το Κιάτο – Αποβίβαση ασθενούς από Ε/Π-Τ/Ρ σκάφος στο Ηράκλειο – Σύλληψη κυβερνήτη Ε/Γ-Τ/Ρ σκάφους στη Ρόδο – Συλλήψεις ημεδαπών στο Νυδρί 

Τις πρώτες πρωινές ώρες σήμερα, ενημερώθηκε η Λιμενική Αρχή της Σαλαμίνας για την ύπαρξη ενός άνδρα χωρίς τις αισθήσεις του στη θαλάσσια περιοχή «Κατάστημα» Σαλαμίνας. Αμέσως, στο σημείο μετέβησαν στελέχη Λ.Σ.-ΕΛ.ΑΚΤ. και της ΕΛ.ΑΣ, καθώς και κλιμάκιο του ΕΚΑΒ. Ο άνδρας ανασύρθηκε χωρίς τις αισθήσεις του και μεταφέρθηκε στο Κέντρο Υγείας Σαλαμίνας, όπου διαπιστώθηκε ο θάνατός του. Η σορός αναγνωρίστηκε από οικείο της και πρόκειται για 60χρονο ημεδαπό. Από το Γ’ Λιμενικό Τμήμα Σαλαμίνας του Κεντρικού Λιμεναρχείου Πειραιά που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πειραιά.

*****
Τις απογευματινές ώρες χθες, ενημερώθηκε η Λιμενική Αρχή της Θεσσαλονίκης για την ανάσυρση 63χρονης αλλοδαπής (υπήκοος Αλβανίας) χωρίς τις αισθήσεις της στη θαλάσσια περιοχή Αγίας Τριάδας Θεσσαλονίκης. Αμέσως, στο σημείο μετέβησαν στελέχη Λ.Σ.-ΕΛ.ΑΚΤ. καθώς και κλιμάκιο του ΕΚΑΒ, το οποίο διαπίστωσε το θάνατό της. Η σορός μεταφέρθηκε με ασθενοφόρο όχημα του ΕΚΑΒ στο Γενικό Νομαρχιακό Νοσοκομείο Θεσσαλονίκης «ΑΧΕΠΑ». Από το Κεντρικό Λιμεναρχείο Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής.

*****
Τις μεσημβρινές ώρες χθες, ενημερώθηκε το Α’ Λιμενικό Τμήμα Τζελέπη του Κεντρικού Λιμεναρχείου Πειραιά για τροχαίο ατύχημα με τραυματισμό που σημειώθηκε στη Χερσαία Ζώνη Λιμένα στην περιοχή της Πύλης Ε3, όταν Ι.Χ.Ε. όχημα με οδηγό έναν  αλλοδαπό (υπήκοο Σερβίας) συγκρούστηκε με δίκυκλο, με οδηγό μία 37χρονη ημεδαπή. Αποτέλεσμα της σύγκρουσης ήταν ο τραυματισμός της 37χρονης, η οποία διακομίσθηκε με ασθενοφόρο όχημα του ΕΚΑΒ στο Γενικό Κρατικό Νοσοκομείο Νίκαιας για την παροχή ιατρικής περίθαλψης. Προανάκριση διενεργείται από το Α’ Λιμενικό Τμήμα.

*****
Τις πρώτες πρωινές ώρες σήμερα, ενημερώθηκε το Δ’ Λιμενικό Τμήμα Κιάτου του Λιμεναρχείου Κορίνθου για τροχαίο ατύχημα που σημειώθηκε στη Χερσαία Ζώνη Λιμένα, με εμπλεκόμενους δύο ημεδαπούς, ηλικίας 21 και 41 ετών, οδηγούς Ι.Χ.Ε. οχήματος και δικύκλου (Δ/Κ) μοτοποδηλάτου αντίστοιχα. Από την σύγκρουση τραυματίστηκε ο 41χρονος οδηγός του Δ/Κ. Ο τραυματίας αρχικά μεταφέρθηκε στο Κέντρο Υγείας Κιάτου και στη συνέχεια στο Γενικό Νοσοκομείο Κορίνθου για περαιτέρω έλεγχο της υγείας του, απ’ όπου εξήλθε αυθημερόν. Προανάκριση διενεργείται από το Δ’ Λιμενικό Τμήμα Κιάτου.

*****
Τις απογευματινές ώρες χθες, ενημερώθηκε η Λιμενική Αρχή του Ηρακλείου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Λ.Σ.-ΕΛ.ΑΚΤ. ότι μία 56χρονη αλλοδαπή (υπήκοος Ολλανδίας), επιβάτιδα επαγγελματικού-τουριστικού (Ε/Π-Τ/Ρ) σκάφους έχρηζε μεταφοράς σε υγειονομική μονάδα. Το σκάφος βρισκόταν αγκυροβολημένο στη θαλάσσια περιοχή της νήσου «ΔΙΑΣ» Κρήτης. Αμέσως, στο σημείο μετέβη σκάφος της Ελληνικής Ομάδας Διάσωσης «ΕΥΡΩΠΗ» Τ.Θ.667, το οποίο παρέλαβε την τραυματία και την μετέφερε ασφαλώς στο λιμάνι του Ηρακλείου. Από εκεί, η 56χρονη διακομίστηκε με ασθενοφόρο όχημα του ΕΚΑΒ στο Πανεπιστημιακό Γενικό Νοσοκομείο Ηρακλείου προς παροχή ιατρικής περίθαλψης.

*****
Τις απογευματινές ώρες χθες, συνελήφθη 36χρονος ημεδαπός κυβερνήτης ενός επιβατηγού-τουριστικού (Ε/Γ-Τ/Ρ) σκάφους για παράβαση του άρθρου 19του Ν. 4926/2022 (Ποινικές κυρώσεις Κυβερνήτη για ανακριβείς καταστάσεις επιβαινόντων)από στελέχη της Λιμενικής Αρχής της Ρόδου. Συγκεκριμένα, σε έλεγχο που διενεργήθηκε στο λιμάνι Φαληρακίου Ρόδου, διαπιστώθηκε ότι οι επιβαίνοντες του σκάφους δεν ταυτίζονταν με αυτούς που είχαν δηλωθεί στο σχετικό ναυλοσύμφωνο. Προανάκριση διενεργείται από το Κεντρικό Λιμεναρχείο Ρόδου.

*****
Τις πρωινές ώρες χθες, στελέχη του Α’ Λιμενικού Τμήματος Νυδρίου του Λιμεναρχείου Λευκάδας προέβησαν στη σύλληψη δύο ημεδαπών, ηλικίας 28 και 38 ετών, για παράβαση των διατάξεων του Ποινικού Κώδικα περί σωματικών βλαβών, απειλής, εξύβρισης και φθοράς ξένης ιδιοκτησίας, καθώς και για παράβαση της νομοθεσίας περί προστασίας του θαλασσίου περιβάλλοντος.
Συγκεκριμένα, οι ανωτέρω συνελήφθησαν κατόπιν έγκλησης που υπέβαλε σε βάρος τους 62χρονος ημεδαπός, πλοιοκτήτης επιβατηγού – τουριστικού (Ε/Γ-Τ/Ρ) πλοίου. Σύμφωνα με την καταγγελία, οι δύο συλληφθέντες του επιτέθηκαν από κοινού προκαλώντας του σωματικές βλάβες, ενώ παράλληλα τον εξύβρισαν και τον απείλησαν. Κατά τη διάρκεια του επεισοδίου, ένας εκ των δύο κατηγορουμένων έρριψε στη θάλασσα το ηλεκτρικό πατίνι ιδιοκτησίας του 62χρονου. Στο πλαίσιο της αυτόφωρης διαδικασίας αναζητείται ένας ακόμη ημεδαπός.
Στη συνέχεια, οι δύο συλληφθέντες, οι οποίοι τυγχάνουν πλοιοκτήτες έτερου Ε/Γ-Τ/Ρ πλοίου, κατέθεσαν με τη σειρά τους έγκληση κατά του 62χρονου για εξύβριση, απειλή, απόπειρα σωματικής βλάβης και ψευδή καταμήνυση. Ειδικότερα, δήλωσαν ότι ο 62χρονος τους προσέγγισε κρατώντας αιχμηρό αντικείμενο, τους εξύβρισε και τους επιτέθηκε. Κατόπιν αυτού, τα στελέχη της Λιμενικής Αρχής προχώρησαν και στη σύλληψη του 62χρονου για παράβαση του Ποινικού Κώδικα καθώς και του Ν. 2168/1993 «περί όπλων».
Προανάκριση διενεργείται από το Α’ Λιμενικό Τμήμα Νυδρίου του Λιμεναρχείου Λευκάδας.

